Document ID: 32010D0188
Publication Date: 2010-03-29

Title and Content:
KOMISIJAS LĒMUMS
(2010. gada 29. marts),
ar ko groza Lēmuma 2003/467/EK III pielikumu attiecībā uz dažu Polijas un Portugāles administratīvo reģionu atzīšanu par oficiāli brīviem no govju enzootiskās leikozes
(izziņots ar dokumenta numuru C(2010) 1912)
(Dokuments attiecas uz EEZ)
(2010/188/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 1964. gada 26. jūnija Direktīvu 64/432/EEK par dzīvnieku veselības problēmām, kas ietekmē liellopu un cūku tirdzniecību Kopienā (1), un jo īpaši tās D pielikuma I nodaļas E punktu,
tā kā:
(1)
Direktīvā 64/432/EEK ir noteikts, ka dalībvalsti vai dalībvalsts daļu var atzīt par oficiāli brīvu no govju enzootiskās leikozes attiecībā uz liellopu ganāmpulkiem, ja ir ievēroti minētajā direktīvā paredzētie konkrētie nosacījumi.
(2)
Dalībvalstu saraksti ar reģioniem, kuri pasludināti par brīviem no govju enzootiskās leikozes, ir norādīti III pielikumā Komisijas 2003. gada 23. jūnija Lēmumam 2003/467/EK, ar ko nosaka no tuberkulozes, brucelozes un govju enzootiskās leikozes oficiāli brīvu statusu dažām dalībvalstīm un dalībvalstu reģioniem attiecībā uz liellopu ganāmpulkiem (2).
(3)
Polija ir iesniegusi Komisijai dokumentus, kas apliecina, ka 25 administratīvajos reģionos (powiaty), kuri atrodas augstākajās administratīvajās vienībās - Kujāvijas-Pomožes (Kujawsko-Pomorskie), Podlases (Podlaskie) un Mazovijas (Mazowieckie) vojevodistē -, ir ievēroti attiecīgie Direktīvā 64/432/EEK paredzētie nosacījumi, lai minētos reģionus varētu atzīt par Polijas reģioniem, kuri ir oficiāli brīvi no govju enzootiskās leikozes.
(4)
Pēc Polijas iesniegto dokumentu izvērtēšanas attiecīgie Polijas reģioni (powiaty) ir jāatzīst par oficiāli brīviem no govju enzootiskās leikozes.
(5)
Portugāle attiecībā uz Azoru salu autonomo reģionu ir iesniegusi Komisijai dokumentus, kas pierāda atbilstību attiecīgajiem Direktīvā 64/432/EEK paredzētajiem nosacījumiem, lai šo reģionu varētu atzīt par Portugāles reģionu, kas oficiāli brīvs no govju enzootiskās leikozes.
(6)
Pēc Portugāles iesniegto dokumentu izvērtēšanas Portugāles Azoru salu autonomais reģions ir jāatzīst par oficiāli brīvu no govju enzootiskās leikozes.
(7)
Tādēļ ir attiecīgi jāgroza Lēmuma 2003/467/EK III pielikums.
(8)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Lēmuma 2003/467/EK III pielikumu groza saskaņā ar šā lēmuma pielikumu.
2. pants
Šis lēmums ir adresēts dalībvalstīm.
Briselē, 2010. gada 29. martā

Classification:
Level 1 Categories: 100149
100161
100156
Level 2 Categories: 100277
100283
100282
100215
100249
100250
100245
Level 3 Categories: 5655
2442
5781
5283
2479
5087
122
2106
4590
5962
912
914
2200
5877
All Categories: 1445
1612
192
2543
2563
5034
5962